钦定古今图书集成/历象汇编/庶征典/第012卷 > 《四灵赋》阙名
## 钦定古今图书集成/历象汇编/庶征典/第012卷 > 《四灵赋》阙名

于惟圣人之志气如神，百物自化，四灵荐臻。是以鸟
兽浸其惠泽，昆鱼怀其深仁。福应尢盛，休祥日新。不
然，何以灵龟挺出，飞龙来宾，羽族降而集凤鸟，毛群
格而畜麒麟，莫不率彼飞走，荷此陶钧，或群或友，是
扰是驯。夫其时然后动，动而斯中，叶休明之德，迈川
岳之贡负图。腾大河之龙衔诏，引丹穴之凤，介虫称
长，将开奥以应期；肉角为仁，示有武而不用。原夫契
时也，其感不一；效灵也，其数惟四。为皇极之休征，作
太平之盛事。然后鱼鲔不淰，知化而鳞萃；禽兽不狘，
怀德而麏至。非夫天子睿哲，黎元底宁，惠化广被，品
物流形，则何能光有九土，克扰四灵？美元功而不宰，
仰洪德而惟馨。在《郊薮》则栖托以自适，闻《箫韶》则率
舞而来庭。且如羲之道昌，龙图有章；姒之功成，龟书
呈祥。或驯麒麟，或降凤凰。彼皆一者之或出，未若四
者之来王。又若龙𩰚郑洧，麟伤鲁野。凤有咏何德之
衰，龟有灵而梦是假。兴宣父之叹，运未遇焉，叶夏后
之祥。道之行也，出处则以待时乎，隐见而允符。王者。
圣德可大，灵物可嘉。“游宫沼兮骙骙无惧，鸣苑囿兮
锵锵不哗。辽东献豕，又何足数；越裳贡雉，失其所夸。
惟明王之理天下也，垂衣恭己，修礼达义，仪刑阴阳，
昭苏品汇。天不爱道，则乾符应命；地不爱宝，则坤珍
表瑞。然后万物可得而宾，四灵可得而致